Urmareste Modifică dimensiunea fontului: Play

Bucureşti, 30 iul /Agerpres/ - Preşedintele Comitetului de iniţiativă al Uniunii Salvaţi Bucureştiul, Nicuşor Dan, a anunţat joi începerea unei campanii de strângere de semnături în vederea demiterii primarului general Sorin Oprescu şi a lansat un apel către grupurile de cetăţeni care sunt active în apărarea interesului zonei în care locuiesc să se alăture USB în acţiunea demarată.



Strângerea de semnături va începe la începutul lunii septembrie, iar până atunci vor fi obţinute autorizaţiile necesare pentru amplasarea corturilor, se arată într-un comunicat al USB transmis joi AGERPRES.



Liderul Uniunii a prezentat, într-o conferinţă de presă, un bilanţ al celor şapte ani de mandat ai primarului general al Capitalei, identificând 15 motive majore pentru care bucureştenii sunt chemaţi să se alăture demersului Uniunii şi să susţină campania de strângere de semnături pentru demiterea lui Oprescu.



Printre motivele identificate de Nicuşor Dan se află, potrivit comunicatului citat, traficul din Capitală şi lipsa investiţiilor în infrastructura de transport, nivelul ridicat de poluare, distrugerea patrimoniului arhitectural, corupţia din PMB, cheltuirea ''aberantă a banului public'' - ''ceasuri aurite de 70.000 euro bucata, gherete de 40.000 euro bucata, jardiniere de 4.000 euro bucata, vopsirea pistelor de biciclete 150.000 euro/ km, întreţinerea unui km de şosea cu 500.000 euro/ an x km sunt doar câteva exemple''.



De asemenea, printre motivele identificate se află lipsa transparenţei în ceea ce priveşte cheltuirea banilor din bugetul Primăriei, ilegalităţile din administraţie şi autorizaţiile ilegale, dispariţia spaţiilor verzi, falimentarea RADET şi RATB, lipsa de interes pentru dezvoltarea economiei şi, totodată, lipsa măsurilor pentru consolidarea clădirilor cu risc seismic. AGERPRES/(AS - autor: Cristina Tatu, editor: Andreea Rotaru)